CLXXXVIII.  Ecclesiae S. Joannis Selbodiensis bona possessionesque ac privilegia confirmat.   (Sutrii, Jun. 12.) [WENCK,  Hist. du pays de Hesse,  III, p. 105.]
ADRIANUS episcopus, servus servorum Dei, dilecto filio GERBODONI praeposito ecclesiae Sancti Joannis Baptistae in Selbod, ejusque successoribus canonice substituendis, in perpetuum.
Officii nostri nos hortatur auctoritas religiosa loca diligere, et ea sub apostolicae sedis munimine confovere. Hujus rei gratia, dilecte in Domino fili Gerbodo, tuis justis postulationibus clementer annuimus, et ecclesiam Sancti Joannis Baptistae cui, auctore Domino, praesides, ad jus sacrosanctae Romanae Ecclesiae specialiter pertinentem, ad exemplar praedecessorum nostrorum bonae memoriae Paschalis et Innocentii Romanorum pontificum, sub beati Petri et nostra protectione suscipimus, et praesentis scripti privilegio communimus. Quam videlicet ecclesiam Ditmarus bonae memoriae quondam Gelnhusensis comes per Rabenuldi religiosi sacerdotis ministerium beato Petro et sanctae Romanae Ecclesiae devote et fideliter obtulit, et regulares canonicos ibidem congregari disposuit. In primis siquidem statuentes ut ordo canonicus, qui secundum Dei timorem et beati Augustini Regulam, et ordinem Praemonstratensium fratrum, in eadem ecclesia institutus esse dignoscitur, perpetuis ibidem temporibus inviolabiliter conservetur. Praeterea quaecunque bona, quascunque possessiones eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma tibi tuisque successoribus, et illibata permaneant. In quibus haec propriis duximus exprimenda vocabulis: ecclesiam parochialem in Selbod cum appendiciis suis, agris et decimis ex utraque parte interfluentis Kintziche, ita videlicet ut de ea nulli personae, nisi episcopo respondeatis; ecclesiam S. Mariae in Valle cum possessionibus agrorum et vinearum ex utraque parte rivi, tam in Hetenesheim quam in Alta villa, excepto jure quod ex antiquo episcopali debetur mensae. Sane novalium vestrorum quae propriis manibus aut sumptibus colitis, sive de nutrimentis animalium vestrorum decimas a vobis nullus praesumat exigere. Fratres vero vestros, vel conversos post factam professionem de claustro discedere, vel ad alium locum transire, absque praelati sui vel fratrum licentia similiter interdicimus; discedentes nullus episcoporum vel abbatum, aut ecclesiasticae saecularisve personae suscipere audeant, vel retinere. Quod si secundo tertiove commonitus redire contempserit, eum excommunicandi habeatis licentiam. Ordinationes vero clericorum, consecrationes ecclesiarum, sive alia ecclesiastica sacramenta a Moguntino accipietis archiepiscopo, si tamen catholicus fuerit, et gratiam apostolicae sedis habuerit, et ea gratis ac sine pravitate exhibere voluerit. Alioquin liceat vobis catholicum quem malueritis adire antistitem, qui nostra fultus auctoritate quod postulalatur indulgeat. Praeterea, cum commune interdictum terrae fuerit, liceat vobis, clausis januis, exclusis, excommunicatis vel interdictis, non pulsatis tintinnabulis, suppressa voce divina officia celebrare. Ad indicium autem hujus perceptae a Romana Ecclesia libertatis unum bizantium nobis nostrisque successoribus singulis annis persolvetis. Statuimus praeterea, ut neque comiti, neque principi, neque advocato, nec alicui ecclesiasticae vel saeculari personae liceat indebitas et injustas exactiones a vobis exigere, aut sacerdotibus in praefata ecclesia vel in ejus obedientiis commorantibus indebite gravamina irrogare. Decernimus ergo, ut nulli omnino hominum liceat praefatam ecclesiam, vel ejus bona temere perturbare, aut ejus possessiones auferre, vel ablatas retinere, minuere, seu aliquibus vexationibus fatigare, sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva in omnibus apostolicae sedis auctoritate et dioecesani episcopi canonica justitia. Si qua igitur, etc. Ego Adrianus, catholicae Ecclesiae episcopus. Ego Hubaldus presb. card. tit. S. Praxedis. Ego Julius, presb. card. tit. S. Marcelli. Ego Bernardus presbyt. cardinalis tituli Sancti Clementis. Ego Gerardus, presbyt. cardinalis tit. Sancti Stephani in Coelio Monte. Ego Ildebrandus, presbyt. cardinalis tit. basilicae XII Apostolorum. Ego Guido, presbyt. card. tit. S. Calixti. Ego Guillelmus, presb. card. tit. Sancti Petri ad Vincula. Ego Rudolfus, diac. card. Sanctae Luciae in Septa solis. Ego Boso, diac. card. Sanctorum Cosmae et Damiani. Ego Raimundus, diacon. card. Sanctae Mariae in Via Lata. Datum Sutrii per manum Rolandi, sanctae Romanae Ecclesiae presbyteri cardinalis et cancellarii, II Idus Junii, indictione VII, Incarnationis Dominicae anno 1158, pontificatus vero domni Adriani papae IV anno IV.